[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.10.2006

COM(2006) 610 τελικό

Σύσταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την εκδήλωση «Πολιτιστική Πρωτεύουσα της Ευρώπης» του 2010

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η απόφαση αριθ. 1419/1999/EΚ του Ευρωπαϊκού Κοινοβουλίου και του Συμβουλίου της 25ης Μαΐου 1999 για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης για το διάστημα 2005 έως 2019 όπως τροποποιήθηκε από την απόφαση 649/2005/ΕΚ[1], καθορίζει τη διαδικασία για τον ορισμό της πολιτιστικής πρωτεύουσας της Ευρώπης από το 2005 και μετά. Σύμφωνα με το άρθρο 2 της εν λόγω απόφασης από το 2009 και μετά, δύο πόλεις από δύο κράτη μέλη (μία από την ΕΕ των 15 και μία από τα νέα κράτη μέλη) ορίζονται ως πολιτιστικές πρωτεύουσες της Ευρώπης, εκ περιτροπής, σύμφωνα με τη χρονολογική σειρά του παραρτήματος I της εν λόγω απόφασης.

Οι υποψηφιότητες κοινοποιούνται στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών από τα ενδιαφερόμενα κράτη μέλη τουλάχιστον τέσσερα χρόνια πριν την προγραμματιζόμενη έναρξη της εκδήλωσης.

Επιπλέον, σύμφωνα με το άρθρο 4 «Οι ευρωπαϊκές τρίτες χώρες μπορούν να λαμβάνουν μέρος στη δράση αυτή. Οιαδήποτε από τις χώρες αυτές μπορεί να προτείνει την υποψηφιότητα μιας πόλης ως Πολιτιστικής Πρωτεύουσας της Ευρώπης και θα πρέπει να κοινοποιήσει την πρότασή της στο Ευρωπαϊκό Κοινοβούλιο, το Συμβούλιο, την Ευρωπαϊκή Επιτροπή και την Επιτροπή των Περιφερειών».

Η Επιτροπή συγκροτεί, κάθε χρόνο, μια επιτροπή επιλογής η οποία συντάσσει έκθεση για τις προταθείσες πόλεις βάσει των στόχων και των χαρακτηριστικών της δράσης. Η επιτροπή επιλογής απαρτίζεται από εξέχουσες, ανεξάρτητες προσωπικότητες που είναι εμπειρογνώμονες στον τομέα του πολιτισμού. Η επιτροπή επιλογής υποβάλλει την έκθεσή της στην Επιτροπή, το Ευρωπαϊκό Κοινοβούλιο και το Συμβούλιο.

Το Ευρωπαϊκό Κοινοβούλιο μπορεί να υποβάλει γνωμοδότηση στην Επιτροπή σχετικά με τις υποψηφιότητες των πόλεων το αργότερο εντός 3 μηνών από την παραλαβή της έκθεσης.

Tο Συμβούλιο, ενεργώντας βάσει σύστασης της Επιτροπής που διατυπώθηκε υπό το φως της έκθεσης της επιτροπής επιλογής, ορίζει επίσημα τις εν λόγω πόλεις για το έτος για το οποίο έχουν προταθεί.

Σύμφωνα με το άρθρο 2 και το παράρτημα I, πριν από τα τέλη του 2005 η Γερμανία κοινοποίησε τις υποψηφιότητες των πόλεων Essen και Görlitz και η Ουγγαρία της πόλης Pécs για τον τίτλο της πολιτιστικής πρωτεύουσας για το 2010.

Παράλληλα, σύμφωνα με το άρθρο 4, η Τουρκία κοινοποίησε την υποψηφιότητα της Κωνσταντινούπολης.

Η επιτροπή επιλογής συνεδρίασε στις 14 – 15 Μαρτίου 2006 για να εξετάσει όλες τις υποψηφιότητες. Η εξέταση περιλάμβανε ακροάσεις εκπροσώπων όλων των υποψήφιων πόλεων. Η επιτροπή επιλογής υπέβαλε την έκθεσή της στην Επιτροπή στις 11 Απριλίου 2006· κατόπιν σχετικού αιτήματος της κριτικής επιτροπής, η Επιτροπή διαβίβασε την έκθεση στα υπόλοιπα θεσμικά όργανα.

Βάσει της συνολικής αξιολόγησης των αιτήσεων, η επιτροπή συμφώνησε ομόφωνα και συνιστά στα θεσμικά όργανα της Ευρωπαϊκής Ένωσης να αναθέσουν στις πόλεις Essen, Pécs και στην Κωνσταντινούπολη τη διοργάνωση των εκδηλώσεων της πολιτιστικής πρωτεύουσας της Ευρώπης το 2010.

Η επιτροπή πολιτισμού και εκπαίδευσης του Ευρωπαϊκού Κοινοβουλίου διαβίβασε επιστολή στην ΓΔ EAC στις 18 Ιουλίου, σε συνέχεια της έκθεσης της επιτροπής επιλογής που είχε λάβει, για να τονίσει τις σχετικές πτυχές της ανταλλαγής απόψεων που είχε πραγματοποιήσει σχετικά με το θέμα αυτό.

Συμπερασματικά, η Επιτροπή, σύμφωνα με το άρθρο 2 παράγραφος 3 της απόφασης αριθ. 1419/1999/ΕΚ όπως τροποποιήθηκε από την απόφαση αριθ. 649/2005/ΕΚ, υποβάλλει στο Συμβούλιο την προσαρτημένη σύσταση για τον επίσημο ορισμό των πόλεων Essen, Pécs και της Κωνσταντινούπολης αντίστοιχα ως πολιτιστικών πρωτευουσών της Ευρώπης το 2010.

Σύσταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την εκδήλωση «Πολιτιστική Πρω τεύουσα της Ευρώπης» του 2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 1419/1999/ΕΚ όπως τροποποιήθηκε από την απόφαση αριθ. 649/2005/ΕΚ του Ευρωπαϊκού Κοινοβουλίου και του Συμβουλίου για τη θέσπιση κοινοτικής δράσης όσον αφορά την εκδήλωση «Πολιτιστική πρωτεύουσα της Ευρώπης για το διάστημα 2005 έως 2019[2], και ιδίως το άρθρο 2 παράγραφος 3 και το άρθρο 4,

την έκθεση της επιτροπής επιλογής του Απριλίου 2006 που υποβλήθηκε στην Επιτροπή, το Ευρωπαϊκό Κοινοβούλιο και το Συμβούλιο σύμφωνα με το άρθρο 2 παράγραφος 2 της απόφασης αριθ. 1419/1999/EΚ όπως τροποποιήθηκε από την απόφαση αριθ. 649/2005/ΕΚ,

εκτιμώντας ότι τα κριτήρια του άρθρου 3 και του παραρτήματος II της απόφασης αριθ. 1419/1999/ΕΚ όπως τροποποιήθηκε από την απόφαση αριθ. 649/2005/ΕΚ ικανοποιούνται πλήρως,

τη σύσταση της Επιτροπής της 2006,

ΑΠΟΦΑΣΙΖΕΙ:

Άρθρο 1

Οι πόλεις Essen και Pécs ορίζονται «Πολιτιστική πρωτεύουσα της Ευρώπης 2010» σύμφωνα με το άρθρο 2 παράγραφος 1 της απόφασης αριθ. 1419/1999/EΚ όπως τροποποιήθηκε από την απόφαση αριθ. 649/2005/ΕΚ.

Άρθρο 2

Η Κωνσταντινούπολη ορίζεται «Πολιτιστική πρωτεύουσα της Ευρώπης 2010» σύμφωνα με το άρθρο 4 της απόφασης 1419/1999/ΕΚ όπως τροποποιήθηκε από την απόφαση αριθ. 649/2005/ΕΚ.

Άρθρο 3

Όλες οι ορισθείσες πόλεις λαμβάνουν τα αναγκαία μέτρα για να εξασφαλίσουν την αποτελεσματική υλοποίηση των άρθρων 1 και 5 της απόφασης αριθ. 1419/1999/EΚ όπως τροποποιήθηκε από την απόφαση αριθ. 649/2005/ΕΚ.

.

Βρυξέλλες,

Για το Συμβούλιο

Ο Πρόεδρος

[1] ΕΕ L 166 της 1.7.1999, σ. 1 και ΕΕ L 117 της 4.05.2005, σ. 20.

[2] ΕΕ L 166 της 1.7.1999, σ. 1. και ΕΕ L 117 της 4.05.2005, σ. 20.